Document ID: 32011R1191

KOMISJONI RAKENDUSMÄÄRUS (EL) nr 1191/2011,
18. november 2011,
millega muudetakse määrust (EL) nr 479/2010, millega kehtestatakse nõukogu määruse (EÜ) nr 1234/2007 rakenduseeskirjad seoses liikmesriikide ja komisjoni vahelise teabevahetusega piima- ja piimatootesektoris
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 192 lõiget 2 koostoimes artikliga 4,
ning arvestades järgmist:
(1)
Komisjoni määruse (EL) nr 479/2010 (2) artikli 2 lõikes 4 on sätestatud, et liikmesriikide poolt komisjonile teatatud „tehasehind” on seotud võrdlusperioodi müügiga, mille kohta on esitatud arve.
(2)
Kuigi arved on usaldusväärsed ametlikud raamatupidamisdokumendid, võib hindade aluste piiramine üksnes arvetega takistada liikmesriike muid kättesaadavaid ja usaldusväärseid hindade aluseid kasutamast. Olenevalt tootest võivad sellised muud kättesaadavad ja usaldusväärsed hindade alused paremini kajastada valitsevat turuolukorda. Seepärast peaks olema lubatud teatada ka hinnad, mis tulenevad võrdlusperioodil sõlmitud lepingutest.
(3)
Kogemused on näidanud, et mitmel liikmesriigil on raske kinni pidada määruse (EL) nr 479/2010 artikli 2 lõikes 2 osutatud hindade igakuise teatamise tähtajast ning neil ei ole võimalik esitada komisjonile lõplikke hindu. Teatatud hindade täpsust tuleks parandada tähtaja pikendamisega.
(4)
Tuleks täpsemalt kirjeldada hinnateabe päritolu kindlakstegemiseks kasutatavat uurimismeetodit ja viisi, kuidas pädevad asutused peaksid kõnealuseid andmeid koguma.
(5)
Liikmesriikide poolt igakuiselt teatatav ekspordilitsentse käsitlev teave on vaja kooskõlastada igapäevaselt teatava teabega. Seepärast on vaja igakuistes teadetes nõuda lisateavet.
(6)
Seetõttu tuleks määrust (EL) nr 479/2010 vastavalt muuta.
(7)
Käesoleva määrusega ettenähtud meetmed on kooskõlas põllumajandusturgude ühise korralduse komitee seisukohaga,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 479/2010 muudetakse järgmiselt.
1)
Artiklit 2 muudetakse järgmiselt:
a)
lõikes 2 asendatakse sissejuhatav lause järgmisega:
„2. Liikmesriigid teatavad komisjonile hiljemalt iga kuu 15. kuupäeval I.B lisas loetletud toodete suhtes eelmisel kuul kohaldatud tehasehinnad:”;
b)
lõige 4 asendatakse järgmisega:
„4. Lõigete 1 ja 2 kohaldamisel tähendab mõiste „tehasehind” hinda, millega toode ostetakse ettevõttest, välja arvatud maksud (käibemaks) ja muud kulud (transport, laadimine, käitlemine, ladustamine, kaubaalused, kindlustus jne).
Liikmesriigid tagavad, et teatatud hind vastab valitsevale turuolukorrale. Teatatud hind põhineb kõige kohasemal kättesaadavamal teabeallikal, nimelt:
a)
müügil, mille kohta on võrdlusperioodil esitatud arve,
ja/või
b)
võrdlusperioodil sõlmitud lepingutel, milles käsitletakse kolme kuu jooksul toimuvaid tarneid.”
2)
Artikli 7 lõike 1 punktid a ja b asendatakse järgmisega:
„a)
piimatoodete eksporditoetuse nomenklatuuri koodi, sihtkoha koodi ja taotluse esitamise kuupäeva alusel jaotatud kogused, mis on hõlmatud vastavalt määruse (EÜ) nr 1187/2009 artikli 10 lõike 2 teisele lõigule tühistatud litsentsitaotlustega;
b)
alates jooksva GATTi aasta 1. juulist välja antud, eelmisel kuul kehtivuse kaotanud ja tagastatud litsentside kasutamata kogused, mis on jaotatud piimatoodete eksporditoetuse nomenklatuuri koodi ja sihtkoha koodi alusel;”.
3)
II lisa punkti 3 alapunkt c asendatakse järgmisega:
„c)
uurimismeetod: tuleb märkida sihtrühmad (tootjad, esmaostjad), kellelt andmed pärinevad ning mil viisil või millist meetodit kasutades on andmed kogutud;”.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Määrust kohaldatakse alates 1. detsembrist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 18. november 2011

Labels: 2
17
19
1
6